ORDIN Nr. 4248/2020 din 13 mai 2020

pentru modificarea şi completarea Ordinului ministrului educaţiei naţionale, interimar, nr. 4.916/2019 privind organizarea şi desfăşurarea evaluării naţionale pentru absolvenţii clasei a VIII-a în anul şcolar 2019 - 2020

EMITENT: MINISTERUL EDUCAŢIEI ŞI CERCETĂRII

PUBLICAT ÎN: MONITORUL OFICIAL NR. 399 din 15 mai 2020

Având în vedere:

- prevederile art. 94 alin. (2) lit. e) şi ale art. 361 alin. (3) lit. b) din Legea educaţiei naţionale nr. 1/2011, cu modificările şi completările ulterioare;

- prevederile Regulamentului (UE) 2016/679 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE (Regulamentul general privind protecţia datelor);

- prevederile Ordinului ministrului educaţiei, cercetării, tineretului şi sportului nr. 3.753/2011 privind aprobarea unor măsuri tranzitorii în sistemul naţional de învăţământ, cu modificările ulterioare;

- prevederile art. 2 din Hotărârea Comitetului Naţional pentru Situaţii Speciale de Urgenţă nr. 6/2020;

- prevederile art. 49 din anexa nr. 1 la Decretul nr. 195/2020 privind instituirea stării de urgenţă pe teritoriul României şi ale Hotărârii Parlamentului României nr. 3/2020 pentru încuviinţarea măsurii adoptate de Preşedintele României privind instituirea stării de urgenţă pe întreg teritoriul României;

- prevederile Decretului nr. 240/2020 privind prelungirea stării de urgenţă pe teritoriul României,

în temeiul prevederilor art. 15 alin. (3) din Hotărârea Guvernului nr. 24/2020 privind organizarea şi funcţionarea Ministerului Educaţiei şi Cercetării,

**ministrul educaţiei şi cercetării** emite prezentul ordin.

ART. I

Ordinul ministrului educaţiei naţionale, interimar, nr. 4.916/2019 privind organizarea şi desfăşurarea evaluării naţionale pentru absolvenţii clasei a VIII-a în anul şcolar 2019 - 2020, publicat în Monitorul Oficial al României, Partea I, nr. 712 din 29 august 2019, se modifică şi se completează după cum urmează:

**1. După articolul 3 se introduce un nou articol, articolul 3^1, cu următorul cuprins:**

"ART. 3^1

Programele pentru disciplinele de examen, valabile pentru evaluarea naţională pentru absolvenţii clasei a VIII-a în anul şcolar 2019 - 2020, sunt cele aprobate prin Ordinul ministrului educaţiei şi cercetării nr. 4.115/2020 privind aprobarea programelor pentru evaluarea naţională pentru absolvenţii clasei a VIII-a şi pentru probele scrise ale examenului de bacalaureat naţional, în anul şcolar 2019 - 2020."

**2. La articolul 4, după alineatul (2) se introduc două noi alineate, alineatele (3) şi (4), cu următorul cuprins:**

"(3) Elevii aflaţi în izolare/confirmaţi pozitiv «COVID-19» susţin probele de evaluare naţională pentru absolvenţii clasei a VIII-a conform unei proceduri speciale elaborate de Ministerul Educaţiei şi Cercetării.

(4) Pentru elevii care solicită şi primesc, în cazuri justificate, aprobarea Comisiei Naţionale de Organizare a Evaluării Naţionale de susţinere a probelor cu subiectul de rezervă se organizează proba scrisă/probele scrise după finalizarea ultimei probe prevăzute în Calendarul de desfăşurare a evaluării naţionale pentru absolvenţii clasei a VIII-a în anul şcolar 2019 - 2020, prevăzut în anexa la prezentul ordin."

**3. La articolul 5 alineatul (4), literele a) şi b) se modifică şi vor avea următorul cuprins:**

"a) ştampila-tip pentru unităţile de învăţământ/centrele de examen în care se organizează probe scrise pentru evaluarea naţională: «Evaluare Naţională 2020 - C.E.»;

b) ştampila-tip pentru centrele zonale de evaluare: «Evaluare Naţională 2020 - C.Z.E.»."

**4. La articolul 6, alineatele (7) şi (8) se modifică şi vor avea următorul cuprins:**

"(7) Tragerea la sorţi se efectuează în sistem de videoconferinţă cu participarea reprezentanţilor organizaţiilor sindicale afiliate la federaţiile sindicale reprezentative din învăţământul preuniversitar, ai organizaţiilor de părinţi reprezentative, ai consiliului judeţean/municipal al elevilor şi ai mass-mediei.

(8) Repartizarea pe comisii a cadrelor didactice se consemnează într-un proces-verbal în care se menţionează şi persoanele aparţinând societăţii civile care au participat la videoconferinţa organizată pentru tragerea la sorţi."

**5. La articolul 9, alineatul (1) se modifică şi va avea următorul cuprins:**

"ART. 9

(1) Candidaţii care depun/transmit prin mijloace electronice contestaţii completează, semnează şi depun/transmit prin mijloace electronice o declaraţie-tip în care se menţionează faptul că au luat cunoştinţă că nota acordată ca urmare a soluţionării contestaţiei poate modifica, după caz, nota iniţială, prin creştere sau descreştere. În cazul candidatului minor, declaraţia-tip este semnată şi de către părinţii/reprezentanţii legali ai acestuia."

**6. La articolul 11, după alineatul (9) se introduce un nou alineat, alineatul (10), cu următorul cuprins:**

"(10) Supravegherea probelor scrise este asigurată, pentru fiecare sală, de minimum un asistent, cadru didactic de altă specialitate decât cea corespunzătoare disciplinei la care se susţine proba."

**7. La articolul 12, alineatul (2) se abrogă.**

**8. Anexa "Calendarul de desfăşurare a evaluării naţionale pentru absolvenţii clasei a VIII-a, în anul şcolar 2019 - 2020" se modifică şi se înlocuieşte cu anexa care face parte integrantă din prezentul ordin.**

ART. II

Direcţia generală învăţământ preuniversitar, Centrul Naţional de Politici şi Evaluare în Educaţie, Direcţia generală minorităţi şi relaţia cu Parlamentul - Direcţia minorităţi, precum şi Direcţia generală economică duc la îndeplinire prevederile prezentului ordin.

ART. III

Prezentul ordin se publică în Monitorul Oficial al României, Partea I.

Ministrul educaţiei şi cercetării,

**Cristina Monica Anisie**

Bucureşti, 13 mai 2020.

Nr. 4.248.

ANEXĂ

(Anexa la Ordinul nr. 4.916/2019)

**CALENDARUL**

**de desfăşurare a evaluării naţionale pentru absolvenţii clasei a VIII-a în anul şcolar 2019 - 2020**

2 - 5 iunie 2020 Înscrierea la evaluarea naţională

15 iunie 2020 Limba şi literatura română - probă

scrisă

17 iunie 2020 Matematica - probă scrisă

18 iunie 2020 Limba şi literatura maternă - probă

scrisă

22 iunie 2020 (până la ora 14,00) Afişarea rezultatelor înaintea

contestaţiilor

22 iunie (ora 16,00 - ora 19,00) - Depunerea contestaţiilor

23 iunie (ora 8,00 - ora 12,00)

23 - 26 iunie 2020 Soluţionarea contestaţiilor

27 iunie 2020 Afişarea rezultatelor finale după

soluţionarea contestaţiilor

NOTĂ:

La solicitarea comisiilor judeţene/Comisiei municipiului Bucureşti de organizare a evaluării naţionale pentru absolvenţii clasei a VIII-a sau din propria iniţiativă, Comisia Naţională de Organizare a Evaluării Naţionale poate aproba, în situaţii excepţionale, prelungirea perioadelor de evaluare a lucrărilor scrise ori de afişare a rezultatelor, precum şi reducerea perioadei de afişare a rezultatelor.

---------------